NGK kan nie sy doodskleed afskud | Netwerk24
Deur Herman Lategan, Groenpunt 06 Maart 2019 00:00
Prof. Johannes Froneman se rubriek (of sal 'n mens sê stompsinnige lofsange) oor die NG Kerk (4.3) laat 'n mens jammerhartig voel.
Dit is duidelik hy het die kerk se klok hoor lui, maar hy weet nie waar die klepel hang nie. Die bel wat hy hoor, is vir 'n begrafnisdiens, sy kerk se uurwerk kantel.
Bitter min mense stel nog belang in dié argaïese instansie se doen en late. Skynbaar het daardie communiqué hom en die kerk nog nie bereik nie.
Die NG Kerk, prof. Froneman, ís tot 'n totale maatskaplik-politieke irrelevansie gerelativeer. Dit is onmoontlik vir dié kerk om sy doodskleed van die verlede af te skud. Die sogenaamde progressiewe wysigings is te laat. Dit is te laat vir liefde.
Van stad tot stad en dorp tot dorp het wit mans Sondag ná Sondag ná Sondag oor baie jare patriargie, homofobie en rassisme verkondig.
Elke gebou met sy toring na bowe is 'n simbool van haat, 'n middelvinger wat na liefdevolle medemenslikheid opgesteek is.
Die NG Kerk se geskiedenis is eenvoudig onvergeeflik. Dit was 'n plek van verwerping, vooroordeel en verdoemenis, waar middeljarige wit mans met grys skoene koning gekraai het.